तुलसी मानस प्रतिष्ठान मध्यप्रदेश, भोपाल ने श्री प्रभुदयाल मिश्र द्वारा समय-समय पर लिखित पचहत्तर कृतियों की समीक्षाओं को ‘अर्धालियों के पूर्णाकार’ नाम से इसी वर्ष-2016 में पुस्तकाकार प्रकाशित किया है। इस समीक्षा संग्रह में शामिल 75 समीक्षाओं में से अधिकतर तुलसी मानस प्रतिष्ठान की मुख पत्रिका ‘तुलसी मानस भारती’ में पूर्व में प्रकाशित हो चुकी हैं। 187 पृष्ठों की इस समीक्षा-कृति में 176 पृष्ठ समीक्षाओं को दिये गये हैं। प्रत्येक समीक्षा के प्रारंभ में कृतिकार, प्रकाशक और मूल्य बाबत विवरण दिये जाने से समीक्षा की उपादेयता पाठकों के लिए काफी बढ़ गई है। इस विवरण की मदद से वे इच्छित कृति को प्राप्त कर उसके पठन का आनंद प्राप्त कर सकते हैं। संग्रह के अंतिम तीन पृष्ठों पर समीक्षक श्री प्रभुदयाल मिश्र का विस्तृत परिचय भी छापा गया है, जो संभवतः अद्यतन रूप में पहली बार आया है।